钦定古今图书集成/历象汇编/乾象典/第057卷 > 郑樵六经奥论 > 《中星辩》
## 钦定古今图书集成/历象汇编/乾象典/第057卷 > 郑樵六经奥论 > 《中星辩》

言天文者，以斗建以昏中，皆定戌时。如此，则六经之
书，凡言“见”者，见于辰也；凡言“正”者，正于午也；凡言“中”
者，中于未也；凡言“流”者，流于申也；凡言“伏”者，伏于戌
也。中星之说，虽经传无明文，要之其说有二：有正于午者谓之中，有中于未者谓之中。《尧典》四仲迭建之
星，则以午为中；《月令》昏旦之星，则以未为中，以午为
中者，谓人君南面而听天下，考中星以正四时，故以
午为中。若夫论星辰之出没，则又不然。天倾西北，地
不满东南，天势东南高而西北下。凡星辰之运，始则
见于辰，终则伏于戌，自辰至戌，正于午，中于未焉，故
以未为中。且以火星论之，惟其以午为正，故《尧典》言
“日永星火，以正仲夏。”惟其以未为中，故《月令》言“季夏
昏火中。”惟其至申为流，故《诗》曰：“七月流火。”惟其以辰
为见，以戌为伏，故《传》曰：“火见于辰，火伏而后蛰者毕。”
不特火星为然，诸星亦然。如《诗》曰“定之方中”，亦以十
月取中于未也。大抵巳午未皆南方，则以午为中。辰
巳午未、申酉戌为火伏，见之始终，则以未为中。两言
尽之矣。《尧典》则举四时之正而言之，《月令》则举十二
时之中而言之，此其所以不同也